2011D0344 — FI — 17.02.2012 — 003.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B NEUVOSTON TÄYTÄNTÖÖNPANOPÄÄTÖS, annettu 30 päivänä toukokuuta 2011, unionin Portugalille myöntämästä rahoitustuesta (2011/344/EU) (EYV L 159, 17.6.2011, p.88)

Muutettu:









▼B

NEUVOSTON TÄYTÄNTÖÖNPANOPÄÄTÖS,

annettu 30 päivänä toukokuuta 2011,

unionin Portugalille myöntämästä rahoitustuesta

(2011/344/EU)







EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010 ( 1 ) ja erityisesti sen 3 artiklan 2 kohdan, ottaa huomioon Euroopan komission ehdotuksen, sekä katsoo seuraavaa: (1) Portugalin rahoitusmarkkinoihin on viime aikoina kohdistunut kasvavia paineita, mikä luo enenevästi huolta Portugalin julkisen talouden kestävyydestä. Nykyisellä kriisillä on ollut huomattava vaikutus myös julkiseen talouteen, mikä johti lopulta siihen, että valtionvelkakirjojen korkoerot kasvoivat jyrkästi. Luottoluokituslaitosten alennettua Portugalin joukkovelkakirjojen luokitusta useaan otteeseen maa ei pystynyt enää hankkimaan uutta rahoitusta julkisen talouden kestävyyden kanssa sopusoinnussa olevin ehdoin. Samaan aikaan ulkomaisesta rahoituksesta erityisesti euroalueella hyvin riippuvaiselle pankkisektorille kävi entistä mahdottomammaksi saada markkinarahoitusta. (2) Koska poikkeuksellinen tilanne, johon hallitus ei ole voinut vaikuttaa, oli aiheuttanut Portugalissa vakavia taloudellisia ja rahoituksellisia häiriöitä, Portugali pyysi 7 päivänä huhtikuuta 2011 virallisesti rahoitustukea Euroopan unionilta, niiltä jäsenvaltioilta, joiden rahayksikkö on euro, ja Kansainväliseltä valuuttarahastolta (IMF) tavoitteenaan tukea luottamuksen palauttamiseen tähtäävää toimenpideohjelmaa, mahdollistaa talouden paluu kestävään kasvuun sekä turvata rahoitusvakaus Portugalissa, euroalueella ja unionissa. Portugalin hallitus ja komission, IMF:n ja Euroopan keskuspankin (EKP) yhteinen edustus pääsivät 3 päivänä toukokuuta 2011 yhteisymmärrykseen laajasta, vuoden 2014 puoliväliin jatkuvasta kolmivuotisesta toimenpideohjelmasta, joka olisi vahvistettava talous- ja finanssipolitiikasta tehdyssä yhteisymmärryspöytäkirjassa sekä erityisiä talouspoliittisia ehtoja koskevassa yhteisymmärryspöytäkirjassa. Kaksi suurinta oppositiopuoluetta tuki tätä toimenpideohjelmaa. (3) Portugalin komissiolle ja neuvostolle toimittaman ohjelmaluonnoksen talous- ja rahoitussopeutusohjelmaksi, jäljempänä ”ohjelma”, tavoitteena on palauttaa luottamus valtiontalouteen ja pankkisektoriin sekä tukea kasvua ja työllisyyttä. Ohjelmaan sisältyy kattavia toimia kolmella alueella. Ensinnäkin perusteellisilla, etupainotteisilla rakenneuudistuksilla pyritään edistämään potentiaalista kasvua, luomaan työpaikkoja ja parantamaan kilpailukykyä (muun muassa fiskaalisella devalvaatiolla). Ohjelmaan sisältyvät erityisesti työmarkkinoiden, tuomioistuinjärjestelmän, verkkotoimialojen sekä asunto- ja palvelusektorin uudistukset talouden kasvupotentiaalin lujittamiseksi, kilpailukyvyn parantamiseksi ja talouden sopeutuksen helpottamiseksi. Toiseksi siihen sisältyy uskottava ja tasapainoinen julkisen talouden vakauttamisstrategia, jota tuetaan toteuttamalla rakenteellisia julkisen talouden toimia sekä tehostamalla julkisen talouden harjoittamaa julkisen ja yksityisen sektorin kumppanuuksien ja valtion omistamien yritysten valvontaa, jotta julkisen talouden bruttovelka suhteessa BKT:hen saataisiin kääntymään vakaaseen laskuun keskipitkällä aikavälillä. Viranomaiset ovat sitoutuneet supistamaan alijäämän 3 prosenttiin suhteessa BKT:hen viimeistään vuonna 2013. Kolmanneksi ohjelmaan sisältyy pääomapohjan vahvistamiseen ja pankkien taseiden sopeutukseen perustuva rahoitussektorin strategia, mukaan lukien markkinaperusteiset mekanismit, joita tuetaan suojajärjestelyin, rahoitusalan turvaamiseksi siltä varalta, että sopeutus tapahtuu hallitsemattomasti. (4) Komission nykyisten ennusteiden mukaan BKT:n nimelliskasvu (-1,2 % vuonna 2011, -0,5 % vuonna 2012, 2,5 % vuonna 2013 ja 3,9 % vuonna 2014) ja julkisen talouden tavoitteet johtavat siihen, että velka suhteessa BKT:hen kasvaa 101,7 prosenttiin vuonna 2011, 107,4 prosenttiin vuonna 2012, 108,6 prosenttiin vuonna 2013 ja 107,6 prosenttiin vuonna 2014. Velka suhteessa BKT:hen vakaantuisi näin ollen vuonna 2013, minkä jälkeen se ryhtyisi alenemaan olettaen, että alijäämää saadaan jatkossakin supistettua. Velkadynamiikkaan vaikuttavat useat talousarvion ulkopuoliset rahoitustoimet, joiden odotetaan kasvattavan velkaa suhteessa BKT:hen 1¾ prosenttiyksikköä vuonna 2011 ja ¾ prosenttiyksikköä vuosittain ajanjaksolla 2012–2014. Toimiin sisältyvät huomattavat rahoitusomaisuuden hankintatoimet, erityisesti mahdollinen pankkien pääomapohjan vahvistaminen ja valtion omistamien yritysten rahoitustoimet (½ prosenttia suhteessa BKT:hen vuosittain ajanjaksolla 2011–2014). Toisaalta yksityistämisestä saatavilla tuloilla, joiden määrä on yhteensä noin 3 prosenttia suhteessa BKT:hen vuoteen 2013 asti, tuetaan velan supistamista. (5) Komission yhdessä EKP:n ja IMF:n tekemien arvioiden mukaan Portugali tarvitsee rahoitusta yhteensä 78 miljardia (78 000 miljoonaa) euroa kesäkuusta 2011 vuoden 2014 puoliväliin saakka. Julkisen talouden merkittävistä sopeutustoimista huolimatta valtiontalouden rahoituskuilu saattaa olla 63 miljardia euroa ohjelmakaudella. Oletuksena on, että keskipitkät ja pitkäaikaiset lainat eivät ole mahdollisia ennen vuoden 2013 ensimmäistä puoliskoa. Portugalin oletetaan pystyvän uusimaan osan olemassa olevista lyhytaikaisista lainoistaan, mutta ohjelmaan sisältyy myös rahoituspuskuri sen varalta, että rahoitusta koskevasta komission perusskenaariosta poiketaan yllättäen. Portugalia kannustetaan ylläpitämään ja sopeuttamaan rahoitusmarkkinatoimiaan markkinoille pääsyn ja luottamuksen lisäämiseksi. Ohjelmaan sisältyvä rahoitusalaa koskeva strategia, jolla luottamus Portugalin pankkijärjestelmään pyritään palauttamaan kestävältä perustalta, edellyttää, että pankkiryhmien rajoituksettomien ensisijaisten omien varojen suhdeluku (Core tier 1) saadaan nostettua 9 prosenttiin viimeistään vuoden 2011 lopussa ja 10 prosenttiin viimeistään vuoden 2012 lopussa ja että se säilyy sen jälkeen tällä tasolla. Tarvittavan pääoman tarjoamiseksi ohjelmaan sisältyy pankkitukijärjestelmä, jonka suuruus on enintään 12 miljardia euroa, siltä varalta, ettei markkinaperusteisia ratkaisuja löydetä. Käytännössä rahoituksen tarve voi kuitenkin jäädä huomattavasti pienemmäksi erityisesti, jos markkinaolosuhteet kohenevat huomattavasti eikä pankkisektorille aiheudu tuntuvia tappioita ohjelmakaudella. (6) Ohjelma on tarkoitus rahoittaa ulkoisista lähteistä saatavalla rahoituksella. Unioni myöntäisi Portugalille tukea enintään 52 miljardia euroa Euroopan rahoituksenvakautusmekanismista (ERVM), joka perustettiin asetuksella (EU) N:o 407/2010, ja Euroopan rahoitusvakausvälineestä. Lisäksi Portugali on pyytänyt IMF:ltä laajennetun rahoitusjärjestelyn mukaista 23,742 miljardin erityisnosto-oikeuden (26 miljardin euroa 5 päivän toukokuuta 2011 valuuttakurssilla) lainaa. Euroopan rahoituksenvakautusmekanismin tuki olisi myönnettävä samankaltaisin ehdoin ja edellytyksin kuin IMF:n tuki. Komission olisi hallinnoitava unionin rahoitustukea. (7) Neuvoston olisi tarkasteltava Portugalin talouspolitiikkaa säännöllisesti. (8) Portugalin kanssa sovitut erityiset talouspoliittiset ehdot olisi vahvistettava erityisiä talouspoliittisia ehtoja koskevassa yhteisymmärryspöytäkirjassa, jäljempänä ”yhteisymmärryspöytäkirja”. Yksityiskohtaiset rahoitusehdot olisi vahvistettava lainanjärjestelysopimuksessa. (9) Komission olisi yhteistyössä EKP:n kanssa tarkistettava säännöllisin väliajoin, että tukeen liittyvät talouspoliittiset ehdot täyttyvät. Tarkastukset tehdään tarkastuskäynteinä ja Portugalin viranomaisten säännöllisen raportoinnin perusteella. (10) Komission olisi annettava ohjelman koko täytäntöönpanon ajan ohjausta ja teknistä apua yksittäisillä osa-alueilla. (11) Unionin rahoitustuella rahoitettujen toimien on oltavan unionin politiikan mukaisia ja noudatettava unionin lainsäädäntöä. Rahoituslaitoksia tukevat toimet on toteutettava unionin kilpailusääntöjä noudattaen. (12) Tuki olisi myönnettävä ohjelman menestyksellisen täytäntöönpanon tukemiseksi, sekä katsoo seuraavaa: ON HYVÄKSYNYT TÄMÄN PÄÄTÖKSEN:







1 artikla

▼M2

1. Unioni myöntää Portugalille lainan, jonka määrä on enintään 26 miljardia euroa ja keskimääräinen erääntymisaika enintään 12,5 vuotta. Lainan yksittäisten osaerien erääntymisaika voi olla enintään 30 vuotta.

▼B

2. Rahoitustuki on saatavilla kolmen vuoden ajan ensimmäisestä tämän päätöksen voimaantulon jälkeisestä päivästä alkaen.

▼M1

3. Komissio asettaa unionin rahoitustuen Portugalin käyttöön enintään 14 erässä. Kukin erä voidaan nostaa yhdellä kerralla tai useammassa osaerässä. Ensimmäisessä erässä kunkin osaerän erääntymisaika voi olla pidempi kuin 1 kohdassa tarkoitettu keskimääräinen enimmäiserääntymisaika. Tällöin seuraavien osaerien erääntymisajat on vahvistettava niin, että 1 kohdassa tarkoitettu keskimääräinen enimmäiserääntymisaika saavutetaan, kun kaikki erät on nostettu.

▼B

4. Ensimmäinen erä annetaan käyttöön lainajärjestelysopimuksen ja yhteisymmärryspöytäkirjan voimaantulon jälkeen. Myöhempien lainaerien ehtona on komission yhteistyössä EKP:n kanssa tekemä myönteinen tarkastelu, jonka mukaan Portugali noudattaa tämän päätöksen ja yhteisymmärryspöytäkirjan mukaisia yleisiä talouspoliittisia ehtoja.

▼M2

5. Portugalin on maksettava unionin myöntämän rahoituksen kustannukset kustakin osaerästä.

▼B

6. Lisäksi Portugalilta peritään asetuksen (EU) N:o 407/2010 7 artiklassa tarkoitetut kustannukset.

7. Lainan rahoittamiseksi on tarvittaessa sallittua käyttää harkitusti koronvaihtosopimuksia korkeinta luottoluokkaa olevien osapuolten kanssa ja aikaistaa varainhankintaa.

8. Komissio päättää seuraavien erien suuruudesta ja käyttöön antamisesta. Komissio päättää osaerien suuruudesta.

2 artikla

1. Komissio hallinnoi tukea ottaen huomioon Portugalin sitoumukset.

2. Komissio sopii yhteistyössä EKP:n kanssa Portugalin viranomaisten kanssa rahoitustukeen liittyvistä 3 artiklan mukaisista erityisistä talouspoliittisista ehdoista. Nämä ehdot on vahvistettava 1 kohdassa tarkoitettujen sitoumusten mukaisesti yhteisymmärryspöytäkirjassa, jonka komissio ja Portugalin viranomaiset allekirjoittavat. Yksityiskohtaiset rahoitusehdot on vahvistettava komission kanssa tehtävässä lainanjärjestelysopimuksessa.

3. Komissio tarkastaa säännöllisin väliajoin (vähintään neljännesvuosittain) yhteistyössä EKP:n kanssa, että tukeen liittyvät talouspoliittiset ehdot täyttyvät, ja raportoi tästä talous- ja rahoituskomitealle ennen kunkin lainaerän maksamista. Portugalin viranomaisten on tehtävä täysimääräistä yhteistyötä komission ja EKP:n kanssa ja annettava niiden käyttöön kaikki tätä varten tarvittavat tiedot. Komissio ilmoittaa talous- ja rahoituskomitealle lainanoton mahdollisesta jälleenrahoituksesta tai rahoitusehtojen muuttamisesta.

4. Portugalin on hyväksyttävä ja pantava täytäntöön makrotalouden vakauttamiseksi lisätoimenpiteitä, jos tällaiset toimenpiteet ovat tarpeen tukiohjelman voimassaoloaikana. Portugalin viranomaisten on kuultava komissiota ja EKP:tä ennen tällaisten lisätoimenpiteiden hyväksymistä.

3 artikla

1. Hyväksytään Portugalin viranomaisten laatima luonnos talous- ja rahoitussopeutusohjelmaksi, jäljempänä ”ohjelma”.

2. Kukin ensimmäistä erää seuraava erä maksetaan sillä edellytyksellä, että ohjelma on pantu täytäntöön tyydyttävästi ja erityisesti että yhteisymmärryspöytäkirjassa vahvistettuja erityisiä talouspoliittisia ehtoja noudatetaan. Näihin kuuluvat erityisesti tämän artiklan 4–8 kohdassa säädetyt toimenpiteet.

▼M3

3. Julkisen talouden alijäämä ei saa ylittää 10 068:aa miljoonaa euroa (5,9 % suhteessa BKT:hen nykyisten ennusteiden perusteella) vuonna 2011, 7 645:tä miljoonaa euroa (4½ % suhteessa BKT:hen) vuonna 2012 eikä 3,0:aa prosenttia suhteessa BKT:hen vuonna 2013 liiallisia alijäämiä koskevaan menettelyyn liittyvien vaatimusten mukaisesti. Tätä alijäämää laskettaessa huomioon ei oteta Portugalin hallituksen laatimaan rahoitusalan strategiaan sisältyvien pankkien tukitoimenpiteiden mahdollisia julkisen talouden kustannuksia. Vakautuksen on perustuttava laadukkaisiin pysyviin toimenpiteisiin ja vakautuksen heikommassa asemassa oleviin ryhmiin kohdistuvan vaikutuksen minimointiin.

▼B

4. Portugalin on toteutettava 5–8 kohdassa mainitut toimenpiteet ennen kunkin kyseessä olevan vuoden loppua; vuosien 2011–2014 tarkat määräajat täsmennetään yhteisymmärryspöytäkirjassa. Portugalin on oltava valmiina hyväksymään uusia vakauttamistoimia alijäämän supistamiseksi alle 3 prosentin suhteessa BKT:hen viimeistään vuonna 2013, jos tavoitteista poiketaan.

5. Portugalin on toteutettava seuraavat toimenpiteet vuoden 2011 loppuun mennessä yhteisymmärryspöytäkirjan mukaisesti:

▼M3

a) Vuoden 2011 julkisen talouden alijäämätavoitteen saavuttamiseksi on toteutettava poikkeustoimenpide. Pankkien eläkerahastojen siirtämisestä valtion sosiaaliturvajärjestelmään saatuja omaisuuseriä ei pidä käyttää Portugalin julkisen talouden pitkän aikavälin kestävyyttä haittaavalla tavalla.

b) Portugalin on hyväksyttävä toimenpiteitä julkisen talouden hoidon lujittamiseksi. Portugalin on toteutettava uudessa julkisen talouden kehystä koskevassa laissa säädetyt toimenpiteet, joihin sisältyvät muun muassa keskipitkän aikavälin julkisen talouden kehyksen laatiminen ja riippumattoman finanssipoliittisen neuvoston perustaminen. Julkisen talouden kehystä paikallisella ja alueellisella tasolla on lujitettava huomattavasti erityisesti esittämällä tärkeimmät vaihtoehdot paikallisen ja alueellisen tason rahoituslakien muuttamiseksi siten, että ne vastaavat julkisen talouden kehystä koskevan lain vaatimuksia. Portugalin on tehostettava julkista taloutta koskevaa raportointia ja seurantaa sekä lujitettava talousarvion toteutukseen liittyviä sääntöjä ja menettelyjä. Portugalin hallituksen on valmisteltava maksurästien toteamiseksi ja hoitamiseksi strategian sekä suunnitelman siitä, miten ja milloin maksurästit vakaantuvat, sekä tutkii eri vaihtoehtoja maksurästien hoitamiseksi. Hallitus ei tee sopimuksia uusista julkisen ja yksityisen sektorin kumppanuuksista ennen kuin ohjelmassa ennakoidun, voimassa olevia julkisen ja yksityisen sektorin kumppanuuksia koskevan tutkimuksen tulokset sekä ehdotetut oikeudelliset ja institutionaaliset uudistukset ovat käytettävissä.

▼M1

c) Portugalin on jatkettava työmarkkinoiden toiminnan tehostamista erityisesti toteuttamalla toimenpiteitä työsuhdeturvalainsäädännön, palkanmuodostuksen ja aktiivisen työmarkkinapolitiikan uudistamiseksi.

▼B

d) Energia-alalla Portugalin on toteutettava toimenpiteitä helpottaakseen pääsyä Iberian niemimaan kaasumarkkinoille ja edistääkseen niiden perustamista sekä tarkasteltava uudelleen sähköntuotannon tuki- ja korvausjärjestelmiä. Muilla verkkotoimialoilla, erityisesti liikenteen, televiestinnän ja postipalvelujen alalla, Portugalin on toteutettava lisätoimenpiteitä kilpailun ja joustavuuden edistämiseksi.

▼M3

e) Portugalin on jatkettava talouden avaamista kilpailulle. Portugalin hallituksen on toteutettava tarvittavat toimenpiteet sen varmistamiseksi, ettei Portugalin valtio tai mikään julkinen elin tee osakkeenomistajan ominaisuudessa sopimuksia, jotka voivat estää pääomien vapaata liikkuvuutta tai vaikuttaa yritysten taloudelliseen ohjaukseen. Uuden yksityistämislain on myös noudatettava pääoman vapaan liikkuvuuden periaatteita eikä siinä saa säätää erioikeuksien myöntämisestä tai sallimisesta valtiolle. Kilpailulainsäädäntöä on tarkistettava tavoitteena kilpailusääntöjen täytäntöönpanon nopeuttaminen ja tehostaminen.

▼B

f) Liiketoimintaympäristön kilpailukyvyn parantamiseksi ja julkisten menojen tehokkuuden parantamiseksi Portugalin on parannettava julkisiin hankintoihin sovellettavia käytäntöjä ja sääntöjä.

▼M1

g) Portugalin on toteutettava toimenpiteitä, joilla parannetaan valtion omistamien yritysten tehokkuutta ja kestävyyttä keskus-, alue- ja paikallishallinnon tasolla. Portugalin on laadittava kattava valtion omistamia yrityksiä koskeva strategia-asiakirja, jossa tarkastellaan tariffirakennetta ja palveluntarjontaa, ja suunnitelma luottotarpeiden vähentämiseksi vuodesta 2012 alkaen. Portugalin on pantava edelleen täytäntöön suunnitelmia, joilla vähennetään toimintakustannuksia keskimäärin vähintään 15 prosenttia valtion omistamissa yrityksissä, jotka toimivat keskushallinnon tasolla, terveydenhuoltoalaa lukuun ottamatta, ja laadittava vastaava suunnitelma, jota sovelletaan alue- ja paikallishallinnon tasolla toimiviin valtion omistamiin yrityksiin.

▼M3

h) Portugalin on valmisteltava Madeiran autonomisen alueen kanssa ohjelman mukainen rahoitusjärjestely. Siihen asti kun kyseisestä järjestelystä päästään sopimukseen ja se pannaan täytäntöön Madeiran autonomisen alueen talousarviossa, Portugalin on seurattava tiiviisti Madeiran autonomisen alueen talousarvion toteutumista, sen on keskeytettävä määrärahasiirrot valtiolta Madeiran autonomisen alueen hallitukselle eikä se saa ottaa vastatakseen Madeiran autonomisen alueen hallituksen ja sen omistamien yritysten uutta kaupallista tai rahoitusvelkaa taikka vakuuksia, jotka eivät ole valtiovarainministeriön hyväksymiä.

▼B

6. Portugalin on toteutettava seuraavat toimenpiteet vuoden 2012 aikana yhteisymmärryspöytäkirjan mukaisesti:

▼M3

a) Portugalin on toteutettava yksityistämisohjelma. Erityisesti julkisella sektorilla EDP:ssä olevien osakkeiden myynti on saatettava loppuun vuonna 2012. Lisäksi julkisen sektorin osakkeet REN:ssä ja GALP:ssä, ja jos markkinaolosuhteet sen sallivat, TAP:ssä, on myytävä vuonna 2012. Parpublicalle on laadittava strategia, jossa tarkastellaan vaihtoehtoja sen asemalle julkisena osakeyhtiönä ja harkitaan mahdollisuutta yhtiön toiminnan lakkauttamiseksi tai sen liittämiseksi julkisyhteisöihin. Vuoden 2013 yksityistämissuunnitelman on katettava myös Aeroportos de Portugal, Comboios de Portugalin rahtiliikennehaara, Correios de Portugal ja Caixa Seguros sekä joukko pienempiä yrityksiä.

b) Toimenpiteet, jotka määritellään c ja d alakohdassa ja jotka ovat vähintään 8,8 miljardia euroa, on sisällytettävä vuoden 2012 talousarvioon. Vuoden 2012 talousarviokehityksestä johtuvan mahdollisen eron kaventamiseksi on toteutettava lisätoimenpiteitä enimmäkseen menopuolella.

c) Vuoden 2012 talousarviossa menoja on vähennettävä vähintään 6,7 miljardia euroa, mukaan luettuina julkisen sektorin palkkojen alentaminen ja työpaikkojen vähentäminen, eläkkeiden leikkaukset, kattava keskushallinnon uudelleenjärjestely, päällekkäisyyksien ja muunlaisen tehottomuuden poistaminen, kuntien ja piirien lukumäärän vähentäminen, leikkaukset koulutuksen ja terveydenhuollon aloilla, alue- ja paikallisviranomaisille tehtävien tulonsiirtojen alentaminen sekä pääomamenojen ja muiden menojen alennukset ohjelman mukaisesti.

d) Tulopuolella talousarvioon on sisällytettävä toimenpiteitä, joiden vaikutus koko vuoden aikana on noin 2,1 miljardia euroa. Näillä toimenpiteillä laajennetaan alv-määräytymisperusteita vähentämällä vapautuksia ja tarkistamalla luettelot tavaroista ja palveluista, joihin sovelletaan alennettua, keskimääräistä ja korkeampaa kantaa, korotetaan valmisteveroja, laajennetaan veropohjaa yhtiö- ja henkilötuloverotuksessa vähentämällä verovähennyksiä ja erityisjärjestelmiä, varmistetaan eläkkeisiin ja ansiotuloihin sovellettavien henkilötuloverovähennysten lähentyminen ja muutetaan kiinteistöverotusta vähentämällä vapautuksia huomattavasti. Näitä toimenpiteitä täydennetään toteuttamalla toimia veronkierron, petosten ja epävirallisen talouden torjumiseksi.

▼B

e) Portugalin on luotava vankka oikeudellinen ja institutionaalinen kehys julkisen talouden riskien arvioimiseksi ennen yksityisen ja julkisen sektorin kumppanuussopimusten tekemistä. Portugalin on niin ikään hyväksyttävä laki, jolla säännellään valtion omistamien yritysten perustamista ja toimintaa keskushallinnon, alueellisella ja paikallisella tasolla. Portugali ei saa tehdä uusia yksityisen ja julkisen sektorin kumppanuussopimuksia eikä perustaa valtion omistamia yrityksiä, ennen kuin uudelleentarkastelu on valmis ja uusi oikeudellinen rakenne luotu.

f) Portugalin paikallishallinto koostuu tällä hetkellä 308 kunnasta ja 4 259 piiristä. Portugalin on laadittava tehostamissuunnitelma näiden yksiköiden uudelleenorganisoimiseksi ja niiden lukumäärän vähentämiseksi merkittävästi siten, että muutokset tulevat voimaan seuraavan paikallisvaalikauden alussa.

g) Portugalin on nykyaikaistettava tulojen hallinnointia perustamalla yksi vastuuyksikkö, vähentämällä kunnanvirastojen lukumäärää ja poistamalla verovalitusjärjestelmässä vielä jäljellä olevat pullonkaulat.

h) Portugalin on annettava lainsäädäntöä työttömyysvakuutusjärjestelmän uudistamiseksi muun muassa lyhentämällä työttömyysvakuutusetuuksien kesto enintään 18 kuukauteen, rajoittamalla työttömyyskorvaukset 2,5 x sosiaaliturvaindeksiin, vähentämällä etuuksia työttömyyskauden aikana, lyhentämällä vähimmäismaksuaikaa ja laajentamalla järjestelmä tiettyihin itsenäisten ammatinharjoittajien luokkiin. Aktiivisia työmarkkinapolitiikkoja on lujitettava nykyisten käytäntöjen tarkastelun ja hyväksytyn toimintasuunnitelman perusteella.

i) Erorahajärjestelmä on yhdenmukaistettava muiden EU:n jäsenvaltioiden käytäntöihin yhteisymmärryspöytäkirjan mukaisesti.

j) Ylityökorvauksia koskevaa sääntelyä on kevennettävä ja työaikajärjestelyjen joustavuutta lisättävä yhteisymmärryspöytäkirjan mukaisesti.

▼M3

k) Makrotalouden epätasapainon korjaamiseksi Portugalin on edistettävä työpaikkojen luomista tukevaa ja yritysten kilpailukykyä parantavaa palkkakehitystä. Vähimmäispalkkoja voidaan korottaa ohjelmakauden aikana vain, jos se on perusteltua talouden ja työmarkkinoiden kehityksen perusteella. Nykyisten palkkaneuvottelujärjestelmien puutteiden korjaamiseksi on toteutettava toimenpiteitä, joihin sisältyy lainsäädäntö työehtosopimusten laajentamiseen sovellettavien perusteiden ja menettelyjen määrittämiseksi uudelleen ja yrityskohtaisten sopimusten helpottamiseksi. Siihen saakka laajennusten soveltaminen on keskeytettävä.

l) Keskiasteen ja ammatillisen koulutuksen laadun parantamiseksi on laadittava toimintasuunnitelma.

▼B

m) Tuomioistuinjärjestelmän toimintaa on parannettava toteuttamalla tuomioistuinjärjestelmän uudistamista koskevassa suunnitelmassa ehdotetut toimenpiteet ja käsittelemällä kesken olevat tapaukset, jotta toimenpiteet voidaan kohdentaa tuomioistuimiin kertyneen ruuhkan purkamiseen ja vaihtoehtoisten riitojenratkaisumenettelyjen edistämiseen.

n) Kilpailuedellytyksiä on parannettava varmistamalla kansallisten sääntelyviranomaisten itsenäisyys ja resurssit. Asiantuntijapalvelut on vapautettava parantamalla ammatillisen pätevyyden puitteita ja poistamalla säänneltyjä ammatteja koskevat rajoitukset.

o) Sähkön ja kaasun vähittäismarkkinoiden säännellyt hinnat on poistettava.

▼M3

p) Portugalin on toteutettava kansallisen sähköjärjestelmän kestävyyden varmistamiseksi toimenpiteitä, joilla liian alhaisista tariffeista aiheutunut velka poistetaan viimeistään vuonna 2020 ja varmistetaan, että velka vakaantuu viimeistään vuonna 2013. Näillä toimenpiteillä on korjattava liialliset voittomarginaalit, ja niiden on koskettava kaikkia niiden syitä.

▼B

7. Portugalin on toteutettava seuraavat toimenpiteet vuoden 2013 aikana yhteisymmärryspöytäkirjan mukaisesti:

▼M3

a) Vuoden 2013 talousarvioon on sisällytettävä julkisen talouden vakauttamistoimia vähintään 3,4 miljardin euron edestä, jotta julkisen talouden alijäämä saadaan supistettua 3 artiklan 3 kohdassa tarkoitetussa määräajassa.

b) Talousarvioon on sisällytettävä erityisesti seuraavat tulopuolen toimenpiteet, joilla kerätään lähes 0,7 miljardia euroa lisätuloja: yhtiö- ja henkilötuloverotuksen veropohjan laajentaminen entisestään, valmisteverojen korotukset ja kiinteistöverotuksen muuttaminen.

▼B

c) Portugalin on saatava tuomioistuimiin kertyneen ruuhkan purkaminen päätökseen.

▼M3

d) Menopuolella menoja on supistettava talousarviossa vähintään 2,7 miljardia euroa; tähän sisältyvät seuraavat: menojen supistaminen keskushallinnossa sekä koulutuksen ja terveydenhuollon aloilla, alue- ja paikallisviranomaisille tehtävien tulonsiirtojen alentaminen, julkisen sektorin työntekijöiden lukumäärän vähentäminen ja valtion omistamien yritysten kustannusten karsiminen.

e) Portugalin on parannettava liiketoimintaympäristöä vähentämällä hallinnollista rasitetta sen avulla, että yksinkertaistamisuudistukset laajennetaan talouden kaikille aloille (keskitetyt asiointipisteet ja hankkeet, joiden toteuttamiseen ei tarvita lupaa) ja helpottamalla pienten ja keskisuurten yritysten luotonsaantia muun muassa kaupallisissa toimissa tapahtuvien maksuviivästysten torjumisesta 16 päivänä helmikuuta 2011 annetun Euroopan parlamentin ja neuvoston direktiivin 2011/7/EU täytäntöönpanon myötä ( 2 ).

▼M3

8. Luottamuksen palauttamiseksi rahoitusalaan Portugalin on vahvistettava pankkisektorin pääomapohjaa riittävästi ja sopeutettava taserakennetta asianmukaisesti. Tähän liittyen Portugalin on rahoitusvakauden säilyttämiseksi kehitettävä Portugalin pankkisektorin tulevaa rakennetta ja toimintaa koskeva strategia, jonka komissio, EKP ja IMF hyväksyvät. Erityisesti Portugalin on

a) kehotettava pankkeja lujittamaan vakuuspuskurejaan kestävältä perustalta ja seurattava valtion takaamien pankkien joukkovelkakirjojen liikkeeseenlaskua, jonka suuruudeksi on unionin valtiontukisääntöjen mukaisesti hyväksytty enintään 35 miljardia euroa;

b) seurattava tiiviisti suunnitelmia, jotka pankit esittävät nostaakseen rajoituksettomien ensisijaisten omien varojen suhdelukunsa (Core tier 1) 9 prosenttiin viimeistään vuoden 2011 lopussa ja 10 prosenttiin viimeistään vuoden 2012 lopussa. Pääomavaatimukset, jotka johtuvat Euroopan pankkiviranomaisen edellytyksestä arvostaa valtion velka markkinahinnoin, on saavutettava vuoden 2012 kesäkuussa yhdessä paikalla tehtävien tarkastusten erityisohjelmasta johtuvien pääomavaikutusten ja pankkien eläkerahastojen siirtämisestä valtion sosiaaliturvajärjestelmään johtuvien pääomavaikutusten kanssa. Pankkien on esitettävä vuoden 2012 helmikuussa suunnitelmat siitä, miten ne aikovat saavuttaa pääomatarpeensa kyseisenä vuonna. Jos pankit eivät pysty noudattamaan pääomavaatimusta ajoissa, niillä on mahdollisuus hakea väliaikaista julkista sijoitusta; yksityisten pankkien osalta sitä haetaan ohjelmassa vahvistetusta vakavaraisuutta koskevasta tukijärjestelystä, jonka käytössä olevat määrärahat ovat 12 miljardia euroa;

c) varmistettava pankkisektorin tasapainoinen ja järjestynyt tasesopeutus, mikä on keskeisen tärkeä rahoituksen epätasapainon poistamiseksi pysyvästi. Pankkien rahoitussuunnitelmissa tavoitteena on vähentää lainat suhteessa talletuksiin noin 120 prosenttiin ohjelman loppuun mennessä ja pienentää riippuvuutta eurojärjestelmän rahoituksesta ohjelmakaudella. Nämä rahoitussuunnitelmat on tarkistettava neljännesvuosittain, ja seuraava tarkistus on tehtävä ennen ohjelman kolmatta tarkistusta. Portugalin keskuspankin on toteutettava tarkoituksenmukaiset toimet, jos pankit poikkeavat rahoitussuunnitelmistaan;

d) saatettava Banco Português de Negóciosin myynti loppuun unionin valtiontukisääntöjä noudattaen;

e) varmistettava, että valtion omistamaa Caixa Geral de Depósitos -pankkia (CGD) virtaviivaistetaan sen keskeisen toiminnan pääomapohjan kasvattamiseksi tarvittavalla tavalla vuonna 2011 turvautumatta sen vakuutustoiminnan myyntiin. Myynti on tarkoitus toteuttaa vuonna 2012 suoraan lopulliselle ostajalle, ja myynnillä pyritään tyydyttämään vuoden 2012 lisäpääomatarpeet. Jos tarpeita ei voida tyydyttää ryhmän sisäisistä lähteistä, CDG:lle on myönnettävä julkista pääomatukea pääoman vakavaraisuutta koskevan tukijärjestelyn ulkopuolella;

f) varmistettava, että pankkien eläkerahastojen osittainen siirtäminen valtion sosiaaliturvajärjestelmään toteutetaan vakuutusmatemaattisesti tasapainoisin edellytyksin ja unionin kilpailu- ja valtiontukisääntöjä noudattaen. Jottei ohjelmaan sisältyvään vakavaraisuustukeen tarvitsisi turvautua, Portugalin hallituksen on autettava pankkeja kattamaan pääomasiirron vaikutukset käyttämällä osan siirrosta pankkien kantaosakkeiden hankintaan. Siirrettyjen varojen jäljellä oleva määrä on talletettava sulkutilille kunnes ohjelman kolmas tarkistus saadaan päätökseen;

g) valmisteltava vuoden 2012 tammikuun loppuun mennessä oikeudellinen kehys pääoman saamiseksi julkisista lähteistä unionin valtiontukisääntöjen ja yhteisymmärryspöytäkirjassa vahvistettujen periaatteiden mukaisesti;

▼B

h) kannustettava yksityisiä sijoittajia säilyttämään kokonaisvastuunsa vapaaehtoisuuden pohjalta;

▼M3

i) varmistettava, että pankit ovat ennen ohjelman kolmatta tarkistusta sisällyttäneet paikalla tehtävien tarkastusten erityisohjelman käytettävissä olevat tulokset stressitestiin rajoituksettomien ensisijaisten omien varojen suhdeluvun (Core tier 1) 6 prosentin kynnyksellä;

j) saatettava vuoden 2011 loppuun mennessä päätökseen pankkien varhaista kriisinratkaisua ja talletusvakuuksia sekä yritysten ja kotitalouksien velkojen uudelleenjärjestelyä koskeva oikeudellinen kehys.

▼M3

9. Komissio antaa julkisen talouden, rahoitusjärjestelmän ja rakenteiden uudistusta koskevaa jatkuvaa ohjausta ja neuvontaa sen varmistamiseksi, että ohjelman ehdot täytetään asianmukaisesti ja epätasapaino korjataan kestävästi. Komissio tarkastelee Portugalille annettavan tuen tarjoamassa kehyksessä yhdessä IMF:n ja EKP:n kanssa säännöllisesti toimenpiteiden tehokkuutta sekä taloudellisia ja yhteiskunnallisia vaikutuksia ja suosittaa tarpeellisia korjaavia toimia, jotta voidaan edistää kasvua ja työpaikkojen luomista, turvata julkisen talouden tarvittava vakauttaminen sekä minimoida haitalliset yhteiskunnalliset vaikutukset, joista erityisesti Portugalin yhteiskunnan kaikkein heikoimmassa asemassa olevat voivat kärsiä.

▼B

4 artikla

Portugalin on avattava Portugalin keskuspankissa erityinen tili unionin rahoitustuen hoitamiseksi.

5 artikla

Tämä päätös on osoitettu Portugalin tasavallalle.

6 artikla

Päätös julkaistaan Euroopan unionin virallisessa lehdessä.